Document ID: 32007D0727

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 8ης Νοεμβρίου 2007
με την οποία εξουσιοδοτείται η Δημοκρατία της Σλοβενίας να επικυρώσει, προς το συμφέρον της Ευρωπαϊκής Κοινότητας, το Πρωτόκολλο της 12ης Φεβρουαρίου 2004 που τροποποιεί τη σύμβαση των Παρισίων της 29ης Ιουλίου 1960 για την αστική ευθύνη στον τομέα της πυρηνικής ενέργειας
(2007/727/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 61 στοιχείο γ) και το άρθρο 67 σε συνδυασμό με το άρθρο 300 παράγραφος 2 πρώτο εδάφιο και παράγραφος 3 δεύτερο εδάφιο,
την πρόταση της Επιτροπής,
τη σύμφωνη γνώμη του Ευρωπαϊκού Κοινοβουλίου,
Εκτιμώντας τα ακόλουθα:
(1)
Το Πρωτόκολλο της 12ης Φεβρουαρίου 2004 (εφεξής αποκαλούμενο «το Πρωτόκολλο») που τροποποιεί τη σύμβαση της 29ης Ιουλίου 1960 για την αστική ευθύνη στον τομέα πυρηνικής ενέργειας, όπως τροποποιήθηκε από το Πρόσθετο Πρωτόκολλο της 28ης Ιανουαρίου 1964 και από το Πρωτόκολλο της 16ης Νοεμβρίου 1982 (εφεξής αποκαλούμενη «Σύμβαση των Παρισίων») περιέχει διατάξεις που επηρεάζουν τους κανόνες οι οποίοι θεσπίσθηκαν με τον κανονισμό (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (1). Πρόκειται για τομέα στον οποίο η Κοινότητα έχει αποκλειστική αρμοδιότητα.
(2)
Με την απόφαση 2003/882/ΕΚ της 27ης Νοεμβρίου 2003 (2), το Συμβούλιο εξουσιοδότησε τα κράτη μέλη που είναι συμβαλλόμενα μέρη της σύμβασης των Παρισίων να υπογράψουν, προς το συμφέρον της Κοινότητας, το Πρωτόκολλο.
(3)
Με την απόφαση 2004/294/ΕΚ της 8ης Μαρτίου 2004 (3), το Συμβούλιο εξουσιοδότησε τα ίδια κράτη μέλη να επικυρώσουν το Πρωτόκολλο ή να προσχωρήσουν σε αυτό, προς το συμφέρον της Κοινότητας. Σύμφωνα με το άρθρο 2 της εν λόγω απόφασης, τα κράτη μέλη έπρεπε να λάβουν τα αναγκαία μέτρα για να καταθέσουν ταυτοχρόνως τα έγγραφά τους για την κύρωση του Πρωτοκόλλου ή για την προσχώρησή τους σε αυτό, ει δυνατόν πριν από τις 31 Δεκεμβρίου 2006.
(4)
Ωστόσο, η απόφαση 2004/294/ΕΚ απευθυνόταν σε όσα κράτη μέλη αποτελούσαν μέρος της Κοινότητας στις 8 Μαρτίου 2004, με εξαίρεση την Αυστρία, τη Δανία, την Ιρλανδία και το Λουξεμβούργο, όπως προκύπτει από τη συνδυασμένη εφαρμογή του άρθρου 1 παράγραφος 3 και του άρθρου 4 της εν λόγω απόφασης.
(5)
Η Δημοκρατία της Σλοβενίας είναι συμβαλλόμενο μέρος της σύμβασης των Παρισίων και υπέγραψε ιδίω ονόματι το Πρωτόκολλο στις 12 Φεβρουαρίου 2004. Δεδομένου ότι η απόφαση 2004/294/ΕΚ απευθυνόταν σε ορισμένα μόνον κράτη μέλη, η Δημοκρατία της Σλοβενίας δεν ήταν δυνατόν να θεωρηθεί κατά την προσχώρησή της στην Ευρωπαϊκή Ένωση την 1η Μαΐου 2004 ως αποδέκτης αυτής δυνάμει του άρθρου 53 της πράξης προσχώρησης του 2003.
(6)
Το Ηνωμένο Βασίλειο και η Ιρλανδία δεσμεύονται από τον κανονισμό (ΕΚ) αριθ. 44/2001 και, συνεπώς, συμμετέχουν στην έκδοση της παρούσας απόφασης.
(7)
Σύμφωνα με τα άρθρα 1 και 2 του Πρωτοκόλλου για τη θέση της Δανίας το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν, ούτε υπόκειται στην εφαρμογή της.
(8)
Η επικύρωση του Πρωτοκόλλου από τη Δημοκρατία της Σλοβενίας ισχύει υπό την επιφύλαξη της θέσης των κρατών μελών της Κοινότητας τα οποία δεν είναι συμβαλλόμενα μέρη της σύμβασης των Παρισίων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την επιφύλαξη των αρμοδιοτήτων της Κοινότητας, η Δημοκρατία της Σλοβενίας επικυρώνει, προς το συμφέρον της Κοινότητας, το Πρωτόκολλο που τροποποιεί τη σύμβαση των Παρισίων.
Η επικύρωση αυτή ισχύει υπό την επιφύλαξη της θέσης των κρατών μελών της Κοινότητας, τα οποία δεν είναι συμβαλλόμενα μέρη της σύμβασης των Παρισίων.
Άρθρο 2
Η Δημοκρατία της Σλοβενίας λαμβάνει τα αναγκαία μέτρα για να καταθέσει έγγραφο επικύρωσης του Πρωτοκόλλου, ει δυνατόν, ταυτοχρόνως με τα κράτη μέλη στα οποία απευθύνεται η απόφαση 2004/294/ΕΚ.
Άρθρο 3
Κατά την επικύρωση του Πρωτοκόλλου η Δημοκρατία της Σλοβενίας ενημερώνει εγγράφως τον Γενικό Γραμματέα του Οργανισμού Οικονομικής Συνεργασίας και Ανάπτυξης ότι η επικύρωση πραγματοποιήθηκε σύμφωνα με την παρούσα απόφαση.
Άρθρο 4
Η παρούσα απόφαση απευθύνεται στη Δημοκρατία της Σλοβενίας.
Βρυξέλλες, 8 Νοεμβρίου 2007.

Labels: 18
11
14
5